**Rhif 373 Cystadleuaeth Newyddiaduraeth 2023**

**Beirniaid – Sian M Lloyd ag Ifan Jones**

**Ffion Wyn Jones**

Strwythur clir, cyd-destun priodol a chyfranwyr difyr. Mae hwn yn bwnc pwysig ac amserol sy’n mynd i gyffwrdd â chalonnau darllenwyr ac rwyt ti’n rhoi llais i’r ceiswyr lloches sydd yn bwysig iawn. Rwy’n credu y gellid bod wedi cywasgu'r ychydig baragraffau cyntaf ryw ychydig er mwyn cyrraedd y lleisiau ynghynt. Wedi dweud hynny, mae yna ddealltwriaeth yma o elfennau hanfodol erthygl i’r we ac mae’n wych dy fod wedi mynd allan i gyfweld â phobl ac ymweld â’r safle dy hun. Dyma stori sydd wedi derbyn cryn sylw, felly mae’n anodd dod o hyd i lein newyddion newydd – dyna’r her newyddiadurol i anelu amdani hi.

Ar y cyfan, mae hwn yn ddarn o waith sy’n dangos llawer o addewid a’n haeddiannol o’r wobr gyntaf.

**Ifan Meredith**

Mae’n amlwg fod cryn ymdrech wedi mynd i mewn i greu'r pecyn fideo yma ac mae’r gwaith o safon gan ddangos dealltwriaeth dda o strwythur pecyn fideo. Roedd defnydd da hefyd o ddarluniau a thestun. Byddai rywfaint o ddarnau ychwanegol o ffilm o amgylch y cyfweliadau a rhywfaint o drosleisio er mwyn gosod y cyd-destun wedi ychwanegu at y darn. Roedd y sain ychydig yn dawel ar adegau a sŵn cefndirol y traffig yn amharu ryw ychydig o dro i dro.

**Cara Media Walters**

Mae’r erthygl yn mynd i’r afael â phwnc pwysig ond er ei fod yn codi nifer o gwestiynau mae angen dechrau eu hateb nhw hefyd - neu o leiaf rhoi cyfle i’r rheini sydd yn gyfrifol am weinyddu'r iaith ym myd addysg eu hateb nhw. Mewn erthygl newyddiadurol mae’n bwysig ceisio osgoi rhoi dy farn dy hun yn rhy amlwg a rhoi cyfle i eraill fynegi eu barn yn lle. Mae hefyd angen paragraffau byrrach a fyddai yn haws eu darllen ar sgrin neu mewn print. Ymdrech dda i daclo pwnc cymhleth.